ประกัน200ยอดอืด ขายได้ไม่ถึง20ล้าน
ประกันเมินขายกรมธรรม์ประกันภัย 200 ยอดสะสม 9 เดือน แค่ 19 ล้านบาท
27 ต.ค. 2558

ประกันเมินขายกรมธรรม์ประกันภัย 200 ยอดสะสม 9 เดือน แค่ 19 ล้านบาท 
นายจรัญ สอนสวัสดิ์ ผู้ช่วยเลขาธิการ สายส่งเสริม สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ช่วง 9 เดือนแรกปีนี้ มียอดขายกรมธรรม์ประกันภัยรายย่อย หรือไมโครอินชัวรันส์ ของธุรกิจประกันชีวิตและธุรกิจประกันภัย รวม 760.58 ล้านบาท มีการจ่ายค่าสินไหมทดแทนทั้งสิ้น 47.77 ล้านบาท คิดเป็นอัตราค่าสินไหมทดแทนต่อเบี้ยประกันภัย 6.28%
ทั้งนี้ ในจำนวนเบี้ยรับรวมของไมโครอินชัวรันส์มีเบี้ยประกันภัย 200 เพียง 19.29 ล้านบาท มีจำนวนกรมธรรม์ 9.64 หมื่นฉบับ เรียกร้องค่าสินไหมทดแทน 9.08 ล้านบาท คิดเป็นอัตราค่าสินไหมทดแทนต่อเบี้ยประกันภัยรับ 47.06% โดยในเดือน ก.ย.ที่ผ่านมา บริษัท แอลเอ็มจี ประกันภัย ได้ร่วมจัดจำหน่ายประกันภัย 200 ด้วย
“ยอดขายประกัน 200 ยังไม่เป็นที่น่าพอใจ ยอดขายยังต่ำ มีประชาชนที่ไม่มีหลักประกันอีกมาก โดย คปภ.ได้ร่วมกับหน่วยงานต่างๆ ออกไปให้ความรู้เรื่องสิทธิประโยชน์ของกรมธรรม์ประกันภัย 200 พบว่าประชาชนยังไม่ทราบว่ามีประกันภัย 200 จึงอยากให้บริษัทประกันภัยช่วยประชาสัมพันธ์” นายจรัญ กล่าว